אלן פוהר

**אלן פוהר** (בצרפתית: **Alain Poher**; 17 באפריל 1909 – 9 בדצמבר 1996) היה פוליטיקאי צרפתי וחבר הסנאט הצרפתי שכיהן במספר משרות רמות ובניהן נשיא צרפת הזמני (פעמיים), שר בממשלת צרפת, נשיא הסנאט הצרפתי ונשיא הפרלמנט האירופי.

בתקופת מלחמת העולם השנייה היה פוהר חבר בתנועת הרזיסטאנס.

## ביוגרפיה
### ילדות ונעורים
אלן פוהר נולד ב-1909 בעיירה אבלון-סור-סן  שבמחוז עמק המארן (חבל איל-דה-פראנס). בנם היחיד של מהנדס הרכבות ארנסט פוהר (1936-1875) ולואיז לבית סוריאו (Souriau) (1960-1872).

בנעוריו למד בתיכון לואי הגדול בפריז ולאחר שהראה התעניינות במדעים הועבר על ידי הוריו לתיכון סן-לואי  בעיר.

עם סיום התיכון התקבל ללימודים בבית הספר הלאומי למכרות של פריז  אותו סיים כמהנדס אזרחי. עקב בעיות בריאות לא עבד כמהנדס ולכן החל ללמוד משפטים וב-1937 קיבל תואר של עורך דין. במקביל ללימודי המשפטים למד פוהר ב.

ב-1938 הצטרף פוהר למשרד הכלכלה והאוצר של צרפת.

### מלחמת העולם השנייה
ב-1939, עם פרוץ מלחמת העולם השנייה, גויס פוהר לצבא צרפת וב-1940, במהלך המערכה על צרפת ועל ארצות השפלה, נלחם כנגד הגרמנים, נפצע והיה בין הכוחות שנלכדו בכיס דנקרק. במסגרת מבצע דינמו היה פוהר בין המפונים לאנגליה שם הצטרף לארגון הרזיסטאנס וחזר לצרפת שם מילא את תפקידו הקודם במשרד הכלכלה והאוצר כשבמקביל פעל במחתרת לטובת הרזיסטאנס.

ביולי 1944 מונה לנשיא ועדת השחרור של משרד הפנים ולמפקד כוחות הפנים הצרפתיים . ב-1945 עמד בראש שירותי הרווחה של משרד האוצר.

על מילוי תפקידים אלו קיבל פוהר את צלב המלחמה 1939-1945  ואת מדליית הרזיסטנס.

### באיחוד האירופאי
החל מסיום מלחמת העולם היה פוהר בין האישים הבולטים באירופה להקמת האיחוד האירופי תוך שהוא משתף פעולה בנושא עם רובר שומאן. ב-1945, לאחר סיום המלחמה, מונה פוהר לעמוד בראש המטה של רובר שומאן ופעל בענייני אירופה.

בשנים 1952-1948 כיהן כנציב הכללי לענייני גרמניה ואוסטריה ובשנים 1959-1952 עמד בראש "הרשות הבינלאומית לחבל הרוהר. החל מ-1952 ישב באספה המשותפת של קהילת הפחם והפלדה האירופית. הוא גם הפך לראש הוועדה המכינה לשוק המשותף.

במרץ 1966 נבחר לנשיא העשירי של הפרלמנט האירופי של האיחוד האירופי, תפקיד אותו מילא עד מרץ 1969.

### בזירה המוניציפלית
במאי 1945 נבחר אלן פוהר לראשות עיריית הולדתו, אבלון-סור-סן  שבמחוז עמק המארן. הוא מילא תפקיד זה במשך כמעט 40 שנה ופרש במרץ 1983.

ב-1974 נבחר לנשיא התאגדות ראשי עיריות בצרפת , תפקיד אותו מילא עד 1983.

### בסנאט
ב-1946 נבחר פוהר למועצת הרפובליקה  בה ישב עד 1995 (למעט ארבע שנים בהן הצטרף לממשלה).

נבחר לשמש כנשיא התנועה הרפובליקנית העממית (MRP) ולאחר מכן הצטרף לקבוצת האיחוד המרכזי בסנאט של הדמוקרטים הפרוגרסיביים (UCDP) (שהפכה לימים לקבוצת האיחוד המרכזי (UC)).

באוקטובר 1968 נבחר פוהר לתפקיד נשיא הסנאט (הבית העליון)  כשבשנים הבאות (1971, 1974, 1977, 1980, 1983, 1986 ו-1989) נבחר שוב ושוב לתפקיד. פוהר כיהן בתפקיד עד אוקטובר 1992. לאחר שפרש מהנשיאות המשיך פוהר לכהן בסנאט עד 1995 ואז פרש גם מהסנאט.

בשלהי כהונתו, ובמיוחד בבחירות לנשיאות ב-1989 כשהוא כבר בן 80, התפרסמה ביקורת על מצבו הבריאותי של פוהר ועל יכולתו להשפיע על פעולתו התקינה של הסנאט. לביקורת זו היה חלק בהחלטו של פוהר לפרוש.

### בממשלה
ב-1948 מונה פוהר לשר האוצר בממשלתו השנייה של רובר שומאן. ממשלה זו הייתה קצרת ימים והתפרקה לאחר מספר חודשים.

מיד לאחר מכן כיהן עד 1949 כשר בממשלתו הראשונה של אנרי קווה .

ב-1957 מונה לשר התקציב של צרפת בממשלתו של פליקס גאיאר אך גם ממשלה זו לא האריכה ימים והתפרקה ב-1958.

### כנשיא זמני ומועמד לנשיאות קבועה
ב-1969 יזם נשיא צרפת, שארל דה גול, משאל עם כדי לקבל את תמיכת העם לדרכו. על אף סקרים מוקדמים שהראו תמיכה בעמדת דה גול הסתיים המשאל ברוב למתנגדיו ודה גול החליט להתפטר מתפקידו.

בעקבות צעד זה מונה פוהר כנשיא זמני, תפקיד אותו מילא מ-28 באפריל ועד 20 ביוני 1969 (כחודשיים).

פוהר העמיד את עצמו כמועמד בבחירות לנשיאות שנערכו ב-1 ביוני אך הגיע במקום השני אחרי ז'ורז' פומפידו וב-20 ביוני העביר את התפקיד לפומפידו כנשיא קבוע.

ב-2 באפריל 1974 נפטר פומפידו, במהלך נשיאותו, ופוהר נבחר בשנית כנשיא זמני ומילא אותו עד 27 במאי (כחודשיים) אז מונה ואלרי ז'יסקר ד'אסטן לנשיא קבוע.

## משפחתו
ב-1938 נישא פוהר לז'אן מארי רוז הנרייטה טולר (Jeanne Marie Rose Henriette Tugler 2004-1907). לזוג נולדה ילדה אחת בשם מארי-אגנס פוהר (Marie-Agnès Poher 2025-1940).

ב-1996, שנה לאחר שפרש מהסנאט, נפטר פוהר ממחלת הסרטן והובא למנוחות בחלקה משפחתית בבית הקברות בכפר הולדתו אבלון-סור-סן.

מדי שנה, ביום פטירתו, מתקיים טקס אזכרה בבית הקברות בו הובא למנוחות.

## אותות הערכה
* 50px צלב המלחמה 1939-1945  (1945)
* 50px מדליית הרזיסטנס (1946)
* 50px "אביר" של לגיון הכבוד (1950)
* 50px "הצלב הגדול" של מסדר ההצטיינות של הרפובליקה של איטליה
* 50px אות "הצלב הגדול" של מסדר כתר האלון של לוקסמבורג 
* 50px אות "הצלב הגדול" של מסדר ההצטיינות של הרפובליקה הפולנית 
* 50px "צלב גדול" של מסדר ההצטיינות של המליטים (מלטה) 

## הנצחה
* ב-2006, לציון 10 שנים למותו, הפיק הדואר הצרפתי בול לזכרו
* מרכז תרבות בעיר הולדתו נקרא על שמו

## לקריאה נוספת

* David Ouvrard, **Alain Poher: The Other Quiet Force**, L'Harmattan,2012, 212 pp. ().
* Alain Poher, **Three Times President: Memoirs**, Plon,1993, 275 p. ()
* Euloge Boissonnade, **Never two without three? The astonishing destiny of Alain Poher**, France-Empire,1986, 238 pp. ()


## קישורים חיצוניים

* אלן פוהר, באתר ארמון האליזה 
* אלן פוהר, באתר הסנאט 
* דומיניק פאדו, 50 הימים של אלן פוהר, ספר באתר גוגלבוקס, הוצאת Denoël, 1969 
* אלן פוהר, באתר הסנאט  (בארכיון האינטרנט)
* אלן פוהר, באתר הפרלמנט האירופי
* הביוגרפיה של אלן פוהר, באתר archontology.org
* אלן פוהר, באתר אוניברסיטת אוקספורד
* הביוגרפיה של אלן פוהר, באתר universalis.fr 

## ביאורים

## הערות שוליים

קטגוריה:שרי ממשלת צרפת
קטגוריה:פוליטיקאים צרפתים
קטגוריה:נשיאי צרפת בתקופת הרפובליקה החמישית
קטגוריה:שרי האוצר של צרפת
קטגוריה:חברי הסנאט (צרפת)
קטגוריה:יושבי ראש הסנאט (צרפת)
קטגוריה:חברי הרזיסטאנס
קטגוריה:מהנדסים אזרחיים
קטגוריה:חברי הפרלמנט האירופי מטעם צרפת
קטגוריה:מעוטרי מדליית הרזיסטנס
קטגוריה:מעוטרי אות לגיון הכבוד
קטגוריה:מעוטרי מסדר ההצטיינות של הרפובליקה של איטליה
קטגוריה:צרפתים שנולדו ב-1909
קטגוריה:צרפתים שנפטרו ב-1996